Rolls-Royce dunyodagi eng qimmat yangi avtomobilni namoyish etdi

Rolls-Royce kompaniyasi o‘zini oshkor qilishni istamagan mijozga Sweptail markasidagi avtomobilni yagona nusxada ishlab chiqardi. Ushbu marka rahbari Torsten Myuller-Otvosning so‘zlariga ko‘ra bu mashina dunyodagi eng qimmat avtomobil hisoblanadi. Bu haqda Car nashriga tayanib, “Motor” xabar berdi.

Yangi avtomobil dizayni Phantom uslubida ishlangan. Shu bilan birga mashina kuzovining old qismi butunlay o‘zgartirildi va orqa qismi mutlaqo yangicha ko‘rinish kasb etdi. Rolls-Royce’dagilarning ta’kidlashicha, dizaynerlar avtmobilni ishlab chiqarishda buyurtmachining iltimosiga binoan zamonaviy yaxtalardan ilhom olgan.

Rolls-Royce Sweptail’ning ichki qismida ikkitagina o‘rindiq joylashgan. Salon ichi tabiiy charm va yog‘ochdan ishlangan. Avtomobilda bosh kiyimlarni, shuningdek, qo‘lda tayyorlangan charm portfellarni saqlash uchun orqa qismiga maxsus bo‘lmalar o‘rnatilgan. Ular ham Sweptail yukxona jamlanmasi kabi ushbu avtomobil uchun maxsus tayyorlangan.

Bundan tashqari mashinaning markaziy konsolida shampan butilkasi va ikkita billur fujer saqlash uchun bo‘lma joylashgan.

Rolls-Royce Sweptail’ning boshqa hech qanday texnik tavsifini keltirilmadi.